ธปท.สำรองธนบัตรช่วงปีใหม่6แสนล้าน
ธปท.คาดเทศกาลปีใหม่มีเงินสะพัด 2.9 แสนล้านบาท ปริมาณธนบัตรหมุนเวียนเพิ่ม 7% เตรียมสำรองธนบัตร 6 แสนล้านบาท
20 ธ.ค. 2555

ธปท.คาดเทศกาลปีใหม่มีเงินสะพัด 2.9 แสนล้านบาท ปริมาณธนบัตรหมุนเวียนเพิ่ม 7% เตรียมสำรองธนบัตร 6 แสนล้านบาท
ธนาคารแห่งประเทศไทย (ธปท.) รายงานการสำรองธนบัตรชนิดต่างๆ เพื่อรองรับความต้องการเบิกจ่ายของระบบสถาบันการเงินในช่วงเทศกาลปีใหม่ 2556 ให้เพียงพอต่อความต้องการใช้จ่ายของประชาชน ว่า ในเดือน ธ.ค. 2555 ซึ่งเป็นช่วงที่มีวันหยุดราชการและมีการฉลองเทศกาลปีใหม่ ความต้องการใช้ธนบัตรของประชาชนจะอยู่ในเกณฑ์สูงกว่าปกติ สะท้อนจาก ณ สิ้นปี 2555 มีธนบัตรออกใช้หมุนเวียนมูลค่า 1.331 ล้านล้านบาท เพิ่มขึ้นจากช่วงเดียวกันของปีก่อน 7% ธปท.จึงต้องเตรียมสำรองธนบัตรไว้สูงกว่าปกติ 
ทั้งนี้ ในปีใหม่ 2556 นี้ ประมาณการว่า ธนาคารพาณิชย์จะเบิกจ่ายธนบัตรมูลค่าประมาณ 2.9 แสนล้านบาท และน่าจะมีการนำฝากธนบัตรมูลค่าประมาณ 1.69 แสนล้านบาท ทำให้มียอดเบิกจ่ายสุทธิ ประมาณ 1.2 แสนล้านบาท ธปท.จึงได้เตรียมสำรองธนบัตรชนิดราคาต่างๆ เพื่อรองรับความต้องการเบิกจ่ายไว้อย่างเพียงพอประมาณ 6 แสนล้านบาท 
ด้านรายงานข่าวจากธนาคารกรุงเทพ ระบุว่า ในช่วงวันหยุดเทศกาลปีใหม่ ระหว่างวันที่ 29 ธันวาคม 2555 – 1 มกราคม 2556  ธนาคารได้สำรองเงินสดไว้ให้บริการแก่ลูกค้าเพิ่มเติมจากภาวะปกติโดยรวมทั้งสิ้นประมาณ 40,000 ล้านบาท ผ่านช่องทางบริการเอทีเอ็มที่มีกว่า 7,600 จุดทั่วประเทศ นอกจากนี้ลูกค้าสามารถใช้บริการของธนาคารกรุงเทพผ่านสาขาไมโคร ที่เปิดให้บริการภายในห้างสรรพสินค้า และจุดชุมชน กว่า 200 แห่งทั่วประเทศ ได้ตามปกติในช่วงดังกล่าว ส่วนสาขาทั่วประเทศจะเปิดทำการปกติตั้งแต่วันพุธที่ 2 มกราคม 2556 เป็นต้นไป นอกจากนี้ ทางธนาคารยังได้เตรียมความพร้อมสำหรับดำเนินการเพิ่มความถี่ในการเติมเงินสดยังตู้เอทีเอ็มที่ตั้งอยู่ในจุดท่องเที่ยวทั่วประเทศเป็นกรณีพิเศษด้วย